Jason Rohde-verhoor: ‘Dit was ŉ hangdood’Jason Rohde. Foto: Henk Kruger/ANA/African News Agency Die Wes-Kaapse hooggeregshof het Maandag gehoor wat ŉ forensiese patoloog meen die oorsaak van Susan Rohde se dood is. Susan se man, Jason Rohde, staan in die hof tereg op Susan se moord. Die staat voer aan Rohde het sy vrou vermoor en dit soos selfmoord laat lyk terwyl die verdediging aanvoer Susan het haar eie lewe geneem. Dr. Izak Loftus, die patoloog wat deur Rohde se verdediging opgeroep is om te getuig, meen die geldige oorsaak in Susan se geval is ŉ hangdood. Adv. Graham van der Spuy, Rohde se regsverteenwoordiger, het Loftus gevra of die elektriese koord voor of ná haar dood om haar nek geplaas is. “Ek glo dat die ligatuur toegepas is terwyl die persoon steeds lewend was en sy ŉ hangdood gesterf het,” het Loftus getuig. “Volgens my mening dui die bloedingsgebied op haar vel dat dit deur die ligatuur veroorsaak is onderwyl sy gesterf het.” Loftus het gesê hy kan nie ander oorsake van die beserings aan haar nek uitsluit nie, maar volstaan met sy mening dat sy weens ŉ hangdood gesterf het. Die saak is tot 6 Augustus uitgestel wanneer Loftus na verwagting kruisondervra gaan word. Die Rohde-egpaar het die naweek van 22 tot 24 Julie 2016 Sotheby’s International Realty se jaarlikse geselligheid op ŉ wynlandgoed buite Stellenbosch bygewoon. Susan se liggaam is in die egpaar se hotelkamer gevind. Sy het aan ŉ elektriese koord van ŉ krulhaartang gehang wat oor ŉ haak agter aan die badkamerdeur geglip was. Lees die vorige berigte oor Jason Rohde op Maroela Media.